
«A tocar!». Creació: Camille Decourtye, Blaï Mateu Trias, Frederic Amat, Raül Refree, Lina, Tortell Poltrona, María Muñoz, Nicolas Lafourest, Roc Mateu Trias, María de la Cámara, Gabriel Paré Lezcano, Imma Colomer. Text de l’Imma Colomer: Marina Garcés. Disseny del so: Roc Mateu. Disseny de la il·luminació: Cube.bz. Disseny del vídeo: Xavier Gibert Mateu. Assistència pictòrica: Arnau Colomo. Regidoria de plató: Luara Mateu Trias. Col·laboració en la producció: Montserrat Trias Muñoz (Circ Cric), Mar Girona. Imatge: Frederic Amat. Ajudantia de direcció: Oriol Pla. Direcció: Baró d’evel. Producció: Grec 2020 Festival de Barcelona. Teatre Grec Montjuïc. Barcelona. Del 30 de juny a l'1 de juliol.

_______________________________________________________________
«Senyora alcaldessa... ¿què hem de fer?»
Només començar, els dos artífexs de la companyia Baró d'Evel, la parella Blaï Mateu i Camille Decourtye, que han esperat cinc minuts drets abans que els espectadors ocupessin les grades de l'amfiteatre de Montjuïc com si fossin dues figures plantades a la pista, recorden que abans va ser «Là» i després «Falaise», dos espectacles de referència que els han portat moltes alegries i més d'un premi, com el de la Crítica de les Arts Escèniques o el Ciutat de Barcelona. I ho recorden amb una performance intensa i fugaç amb aquells espectaculars, surrealistes i suggerents vestits d'escaiola que s'esmicolen lentament mentre deixen un tou de guix blanc al centre de la pista.

«A tocar!», espectacle inaugural del Festival Grec 2020, creat més de pressa que corrents en ple confinament arran del coronavirus i en col·laboració amb les aportacions molt personals dels artistes convidats, ha obert amb alè poètic, reflexió i esgarrinxada crítica una edició d'un festival tan excepcional que passarà a la història per la seva heroïcitat a no deixar-se abatre malgrat la crisi mundial sanitària, com han fet altres cosins germans seus.

Circ, dansa, música, fado, moviment, arts plàstiques, audiovisual, so, imatge, il·luminació... tot un conglomerat inclassificable que de tan inclassificable el converteix en una peça única, com aquells plats de gurmet que es couen durant hores a la cuina i es fonen en pocs minuts quan arriben a la taula. Fa la impressió que «A tocar!» sigui una mena d'epíleg dels anteriors espectacles de la companyia que parlen de la vida i de la mort i de la incertesa d'aquesta vida i d'aquesta mort.

Cadascun dels intèrprets d'«A tocar!» ha gratat en els seus orígens i ha begut de les fonts creatives pròpies per elaborar una nova proposta amb picades d'ullet a la seva trajectòria. Ho han fet Blaï Mateu i Camille Decourtye, ja he esmentat l'escena dels vestits esmicolats, però també amb moments d'acrobàcia a collibè —ni que sigui per arribar a l'alçada d'un micro— o de conversa sense conversa sobre l'essència i la impressió de l'espectacle entre Blaï i Camille amb llarga i irrespirable resposta gutural d'ella fins arribar a un cinematogràfic udol d'orgasme. Ho fa el pintor i escenògraf Frederic Amat, tant amb la brotxa o el carro de rodes de pintura blanca com un Miró vingut del més enllà, com des de la taula d'ombres, de pinzellades i de coloraines, entre noves imatges, amb la de la projecció amb les dues mans esquelètiques que rescata de la seva adaptació del 2012 de la prosa poètica de J.V.Foix, «Una rosa amb un ganivet al pit salta, sagnant, per la finestra», premonitòria del poeta de Sarrià sobre la situació actual al món: «Acoltellada per una mà càlida, realista i experta, una autèntica rosa, gràcies a la seva remarcable valor física, va resistir l’hemorràgia. (...) Es va aturar a contemplar, dels dalts estant, pàl·lidament ombrosos, els antàrtics deserts glacials, el bosc petrificat i els peixos fòssils d’ara fa tres milions d’anys. (...) La magistratura n’ha disposat l’autòpsia per a establir la causa de tan irreparable esfullament.»
Ho fa igualment la ballarina i coreògrafa María Muñoz, a vegades en solitari, a vegades a ritme dels fados que es fonen amb la natura de Montjuïc de la cantant Lina. I ho fan tant el músic Raül Refree al piano com Nicolas Lafourest a la guitarra, fins i tot capaç que la petita Rita —la benjamina de 6 anys dels Mateu-Decourtye— entoni una mena de “cante jondo” iniciàtic —potser algú s'haurà adonat que ha nascut una altra estrella de la nissaga dels Poltrona— a més de l'escena amb el seu pare en record dels infants refugiats en pasteres que el mar s'emporta des de fa anys.
Imma Colomer és un punt i a part a tenir en compte de tot el muntatge de Baró d'Evel. Amb un vestit blanc immaculat, gairebé com una d'aquelles deesses gregues, l'actriu desgrana un breu decàleg de principis escrit per la filòsofa Marina Garcés, tan senzill i clarivident de contingut com entenedor en la veu d'una de les veteranes de l'escena catalana que tan sovint ha amagat darrere de papers secundaris la seva capacitat actoral de primera fila. Paraula contemporània espetegant contra la pedra natural de Montjuïc com si fos un clàssic.
I finalment, ho ha fet també el pallasso Tortell Poltrona, primer amb una corredissa en cercle amb la seva néta Rita i després amb un breu monòleg gens complaent amb la situació social, climàtica i irresponsable de l'ésser humà amb el planeta: «Senyora alcaldessa... ¿què hem de fer...?», i encara, al final, convertit en un Tortell Poltrona de domàs gegant —¿un altre collibè a espatlles de Blaï?— o recordant la gènesi de la mort d'aquell espectacle de nom d'origen exclusivament reusenc que s'atribueix a una revista satírica del 1917, «Grimègies» (Teatre Lliure, 2012) —al pallasso li ha tocat en sorteig un viatge molt lluny d'on no tornarà més— en què el Tortell va debutar en teatre de text.

Al final, en un bis col·lectiu plenament de circ, Tortell Poltrona entona el tradicional himne de pista «Somos nada» (Tortell Poltrona i Bandaclowns) mentre tot l'amfiteatre es fon i es deixa enganyar amb ell fins a l'últim alè. Un murmuri amb aforament limitat tan entranyable —ple de personal sanitari i de serveis essencials— que s'empara de la força col·lectiva que tenen tots ells per fer que el bé triomfi sobre el mal i espanti i foragiti per sempre qualsevol virus.

Andreu Sotorra, Clip de Teatre, 1 juliol 2020
Els Baró d'Evel, amb la flor als llavis

Baró d’Evel practica un circ de poca altura acrobàtica, però d’alta densitat poètica. Camille Decourtye i, sobretot, Blaï Mateu, presenten uns personatges desorientats, amb ganes de ser positius, i entusiastes, però amb una inseguretat que els aclapara. L’espectacle demostra la sensibilitat per afinar cada intervenció (preciosa la coreografia de María Muñoz projectant unes ombres a la pedrera; electritzants els fados de Lina, amb l’acompanyament de Refree) amb un treball constant de Frederic Amat als pinzells. Tocant la pedrera amb els ulls, convertint en un traç intuïtiu, de corbes sinuoses la tonada de Lina.

La parella Camille/Blaï es presenten en diferents passatges recuperats de «Là» i en el recurs màgic del vestit de guix negre (per descobrir el vestit blanc de sota), que també apareixia a «Falaise». Altra vegada es mouen entre l’absurd inquietant de Beckett i el despropòsit més excèntric d’un august. L’espectacle transita àgilment alternant la paraula (poca i precisa) amb les imatges. I en això la il·luminació de cube.bz desplega tot un ventall de matisos, tot i que aparentment, el dispositiu sigui molt visible i rudimentari. El so de Roc Mateu embolcalla per moments i enganya entremaliat, en altres instants.

Imma Colomer és l'aplom: "La vida és tremolor". El text de Marina Garcés té la valentia i la reflexió que esperona a què la societat sigui conseqüent amb el futur de la humanitat. A no voler-se amagar-se davant l'amenaça i viure amb la inseguretat i la incertesa que combina molt bé amb les reflexions en veu alta del personatge d'en Blaï. S'expressen diferent però canten una mateixa tonada.

El director del Grec Cesc Casadesús apel·lava a la poesia per inaugurar aquest Grec, tan vulnerable. «A tocar!» s’adequa perfectament a aquesta tessitura, tot eixamplant llenguatges artístics i també pulsions generacionals. És un molt digne espectacle d'inauguració (sobretot, tenint en compte les dificultats de producció), tot i que no excel·leix com els altres treballs de Baró d'Evel (que ja va entusiasmar des de «Le sort du dedans»). En aquesta peça, els Baró d'Evel tornen a conjurar la bellesa en l'estranyesa. (El virus de la Covid-19 és un cap regat de flors, preciós i assassí, alhora. Sintonitzen amb aquell text de Pirandello de «L'home de la flor als llavis».

Camille ha trobat en la veu una angoixa afí a la incertesa de Blaï. Com ja van fer a «Bèsties» (en què va debutar la seva filla Taïs) i ara han repescat aquella coreografia comuna de Lali Ayguadé, ara donen l’alternativa a Rita, de només sis anys. La nena és un vendaval fresc, despreocupat, com el passeig lliure del cavall i els corbs d'altres peces. Rita fa parella sovint amb el seu avi, Tortell Poltrona. Un privilegi de circ familiar tot i que Baró d’Evel disti molt de les entrades del Circ Cric. Si les dissertacions amargues i cíniques del clown fan petits esgarips a la composició rodona i alhora imperfecta del conjunt sí que domina el bis amb el seu infal·lible «Somos nada». Reggae que avalua el pes d’un humà davant la immensitat de l’univers.

Jordi Bordes, Recomana, 1 juliol 2020

Negre sobre blanc sobre negre sobre...

El blanc i el negre acostumen a ser presentats com si el seu cromatisme servís per a visualitzar tot allò que es troba situat a llocs totalment oposats. Les coses o són blanques o són negres, ens recorden constantment els dogmàtics de les veritats absolutes. Però només cal apartar-se una mica del dogmatisme —quelcom sempre saludable— per tal de comprovar que (per sort, encara que això ens provoqui un grau més alt d’incertesa), les coses no són sempre     —no ho són gairebé mai— ni totalment blanques, ni totalment negres. Més encara: tal i com ens demostren les més recents creacions escèniques de Baró d’Evel, d’allà on a primera vista diries que no hi ha altra cosa que negre sobre negre en pot començar a sorgir un blanc gairebé nuclear... de la mateixa manera que pot passar justament tot el contrari, i veure com el blanc s’enfosqueix a tota marxa fins arribar a convertir-se en un fosc absolut.

Aquesta ambigüitat plena d’incertesa entre els dos colors situats a banda i banda de l’espectre cromàtic tenia un gran protagonisme tant al món intimista de  «Là» com a  l’espectacular gran espai escènic de «Falaise». I servia en tots dos casos per donar-li alhora representació visual a les ambigüitats emocionals tampoc exemptes d’incertesa que ensenyaven també el nas en aquelles altres mostres del circ poètic de Baró d’Evel. I aquesta ambigüitat marca també per complert el to d’aquest altre «A tocar!» amb el qual la companyia inaugura l’edició del festival Grec més plena d’ambigua incertesa de tots els temps.

Ja per començar: ¿estem de dol, o estem de celebració? Doncs ni blanc ni negre; les dues coses alhora. A les grades de l’amfiteatre de Montjuïc reduïdes a un terç de la seva capacitat, aquesta primera nit inaugural hi seu una bona representació del personal sanitari que s’ha passat els darrers mesos lluitant contra el maleït virus i la petjada de destrucció i mort que ha deixat al seu pas, i damunt del qual hi penja —com penja damunt de tots nosaltres— el fantasma del rebrot . Però alhora, aquestes grades que s’han buidat de seients ara plens de vegetació (artificial, cal dir-ho), representen també la primera gran trobada de Barcelona amb l’activitat escènica des que va començar el malson. I això, quan un darrere l’altra han anat caient tots els grans festivals estiuencs europeus, i quan fins i tot indrets tan emblemàtics i amb tant potencial econòmic com ara Broadway o el West End londinenc s’han convertit en deserts teatrals que encara ni saben quan ni com podran incorporar-se a la “nova normalitat”. Anant al que dèiem abans, de l’encotillat vestit negre amb el quan el tàndem creador de Baró d’evel  es presenta a la primera escena de la seva proposta, en sortirà una blanca vestimenta. Però el guix que s’ha tret del damunt la parella restarà tota l’estona a terra, trepitjat un i altre cop, però sempre present. Com ens demostra el tàndem en un dels moments més potents de la vetllada, d’una pregunta que no ha rebut més resposta que un gens tranquil·litzador so desconcertat i desconcertant, en pot acabar sortint el so d’un orgasme compartit capaç si més no de situar el plaer allà on només hi havia dubtes i tensions.

El blanc i el negre es troben també presents a les connotacions ambigües del mateix títol de l’espectacle: som a tocar —més a tocar del que hem estat al llarg dels darrers mesos— però no ens podem tocar, encara que els familiars lligams de bona part d’aquesta colla d’intèrprets dins la qual fins i tot l t’hi pots trobar un avi pallasso fent corredisses amb la seva neta, es pugui permetre tota mena de tocaments. I d’altra banda, ens ha tocat allò que mai haguéssim volgut que ens toqués. Sense oblidar —el mateix pallasso ens ho recorda—, amb la llicència humorística que dóna dir aquestes coses lluint un nas de broma, que hi ha una rifa que tard o d’hora ens toca a tots, malgrat tractar-se de la rifa que voldríem que mai no ens toqués; crec que ja ens entenem. I d’aquestes connotacions se’n serveix el mateix Tortell Poltrona per oferir el segment més obertament reivindicatiu de la vetllada, i acabar recordant-nos els mars de plàstic sovint coberts de pasteres que envolten els continents ara amenaçats pel virus. Però ni ell, ni les nits d’estiu evocades per  Marina Garcés en un text que  Imma Colomer recita amb exquisida elegància, pretenen construir els castells a  l’aire que aixequen aquelles veus disposades a vendre l’idea que d’aquest drama col·lectiu, en surt “un món millor”.

Partint de tot això, partint de la urgència del moment i la pressa del temps, Baró d’Evel ha creat una proposta capaç de donar-li un format creatiu prou reeixit a l’exigència conjuntural. Una proposta que recicla amb habilitat diversos fragments extrets de propostes anteriors, atorgant-los una nova significació en el context en el qual ara es troben. I que sap donar-li coherència —encara que sigui un punt caòtica i que no estigui exempta d’irregularitats— a un patchwork en el qual conviuen sensibilitats artístiques afins, però no necessàriament similars. Al cap i a la fi, totes aquestes afinitats queden en un moment o altre encerclades pels grafismes que va dibuixant i desdibuixant Frederic Amat, contribuint així decisivament a potenciar la unitat escènica del muntatge.

Ramon Oliver. Recomana, 1 juliol 2020

El Grec derrota el virus

Que bèstia. Ho repeteix tota l’estona el pallasso Tortell Poltrona a l’enorme escenari del teatre grec de Montjuïc. Ho diu pensant en el que fan els seus companys d’escena, però també en el que hem viscut aquests últims mesos. Que bèstia. Sens dubte. Però també que bèstia que ahir a la nit es pogués inaugurar el Festival Grec de Barcelona com cada any, quan els grans festivals europeus d’aquest estiu s’han cancel∙lat.

I que bèstia la poesia escènica de l’espectacle inaugural, ideat per la companyia de circ Baró d’Evel i titulat «A tocar!», això que no hem pogut fer aquests mesos. Una poesia escènica en forma de circ, teatre, ball, fado i pintura que va divertir, va emocionar i va tocar ben endins, com quan Imma Colomer va desgranar un text de la filòsofa Marina Garcés. I, finalment, que bèstia que el públic que ahir va aplaudir d’allò més, per primera vegada, no fossin els polítics i els artistes habituals de cada any, sinó 750 sanitaris, mossos, farmacèutics, gent al peu del canó en el moment més dur de la pandèmia. Ells i elles van copar gairebé tots els seients —també hi van assistir Ada Colau, la consellera Mariàngela Vilallonga i un grapat de polítics i periodistes—, perquè per mantenir les distàncies aquest any només hi ha 800 de les 2.200 butaques del Teatre Grec, amb unes grades de pedra recorregudes per una heura artificial, com si la natura hagués recuperat el món.

Camille Decourtye i Blaï Mateu, els Baró d’Evel, van utilitzar la seva poesia circense per abordar el misteri del que hem viscut aquests mesos i el que tenim al davant. Un possible canvi. O no. Tots dos van ser el fil d’un muntatge en què van aparèixer amb vestits fets d’escaiola negra que, quan es movien —com des del març el món—s’anaven fent miques. Sota l’escaiola negra, roba blanca, la mateixa evolució de l’escenari a l’obra, del negre del cosmos al blanc de la llum.

A partir de l’escena inicial va néixer tot un món d’humor, dolor i, sobretot, molta bellesa, de dol i vida. Mateu i Decourtye hi van passejar balls acrobàtics i agafats mentre tot trontollava. Van cantar i, fins i tot, van protagonitzar un orgasme verbal. I s’hi van alternar la veu fascinant de la fadista Lina i l’elegant dansa de Maria Muñoz. I Refree hi va posar al piano un to brillant i profund. Frederic Amat va il∙lustrar la major part de l’obra dibuixant en directe amb tinta sobre un aparell que projectava les seves creacions sobre l’enorme paret de pedra del teatre.  La primera, ulls, els ulls que ens han quedat a la vista quan ens posem les mascaretes. Després, camins, el mar. Al final, amb un carretó, va omplir l’escenari de senders blancs.

Hi va haver un poema de J.V. Foix, «Una rosa amb un ganivet al pit», i riguts i aplaudits monòlegs de pallasso, de Tortell Poltrona, sobre la mort i sobre com hem arribat a la situació actual, desastre climàtic i injustícia social inclosos: “Ens hem acostumat a una normalitat destructiva i ara volen que la refem?”. Poltrona és el pare de Blaï Mateu, amb una filla de 6 anys que va córrer, va cantar i va simbolitzar la vida, però també va protagonitzar una dura escena que va evocar els nens morts en guerres i pasteres.

Però el moment cabdal va ser per a Imma Colomer, que va donar vida a un text de Marina Garcés sobre els somnis de les nits d’estiu.

Nits en què també “torna la solitud dels vells a les residències, el mar pla per a les pasteres, els mesos sense sou per a molts professors, el sexe mal pagat en polígons”. Somnis d’estiu amb el miratge que res no tornarà a ser igual, que ara sí que ho canviarem tot. Aquest any el miratge, apunta, ha tingut forma d’un virus que molts ens pensen que “ens salvarà de nosaltres mateixos, que és la natura venjant la nostra pulsió destructiva”. Però, diu, “natura és la paraula que hem inventat per dir i destruir el que no ens hem arribat a creure que no som nosaltres”. “La nostra cultura és messiànica, avança cap a l’abisme i espera la salvació”, explica. I rebutja la por reivindicant la cultura de la cura, l’atenció, l’estima, l’espera. “La vida és una sacsejada”, i cuidar és “aprendre a acollir, donar refugi i oferir un repòs que no és mai suficient”. “Si la cultura és alguna cosa —va dir per acabar—, és inventar cases per a les vides que no tindrem, inventar vides per a les cases que perdrem. Traçar una línia a la sorra contra les pors que conjurem”. Que bèstia.

El públic que ahir a la nit va inaugurar el festival Grec d’aquest any estava format per 750 persones que han estat a la primera línia de la lluita contra el coronavirus aquests mesos. A les grades hi havia professionals de l’hospital Clínic i l’hospital del Mar, agents de la Guàrdia Urbana, els Mossos d’Esquadra, els Bombers o Protecció Civil, treballadors del Centre d’Urgències i Emergències Socials de Barcelona, de Transports Metropolitans, de Serveis Funeraris, dels mercats de Barcelona, de la neteja, dels col∙legis farmacèutics... Però també gent de la Xarxa de Dones Cosidores de Nou Barris i Sant Andreu, voluntaris, gent del gremi d’hotels, de la Creu Roja, d’Open Arms, de Metges sense Fronteres, de les bugaderies de l’ONCE, del Sindicat Manter o dels equips de residències i dels pavellons de salut.

Justo Barranco, La Vanguardia, 1 juliol 2020

El circ de Baró d’Evel inaugura El Grec més estrany i emotiu

Un home i una dona entren a escena. Avancen a batzegades, balbucegen. Van encarcarats. Es troben al mig de l’escenari. Es donen la mà. Aleshores els seus vestits es comencen a esquinçar i es desfan en una muntanya de bocins que dringuen. Sobre aquest trencadís sonor —les runes d’un somni— es desenvolupa «A tocar!», l’espectacle que la companyia Baró d’Evel ha ideat per a la inauguració del Grec.

El festival d’estiu de Barcelona va engegar ahir al vespre gairebé per miracle després de l’onada epidèmica que ha paralitzat el món. En comptes de buscar l’evasió fantasiosa, la companyia franco-catalana dirigida per Camille Decourtye i Blaï Mateu Trias ha ideat un xou compromès i poètic, nostàlgic i punyent, fet de retalls repescats i troballes i cuit en línia des de casa, però amb la germanor artística a flor de pell. “Ens estàvem actuant a sobre”, va confessar el pallasso Tortell Poltrona, un dels convidats d’aquesta nit tan especial.

En una catarsi col·lectiva, els artistes van expressar els seus dimonis, cadascun amb el seu llenguatge. Tortell Poltrona ho va fer amb paraules, i va dir: “Ens hem acostumat a una normalitat destructiva i ara la volem fer nova, quan l’antiga no hauria d’haver sigut mai normal”. L’actriu Imma Colomer es passejava en camisa de dormir per l’escenari, i en un rampell de lucidesa va dir: “La cultura és traçar una línia a la sorra contra les pors que conjurem”.

D’altres s’expressaven amb ballant, com Maria Muñoz, o amb música, gestos i acrobàcies, com Camille Decourtye i Blaï Mateu Trias, que van protagonitzar un gag de l’estil «Quan en Harry va trobar la Sally», força aplaudit. Davant de les veritats com cases que etzibava Poltrona, la cantant portuguesa Lina i el músic Raül Refree brodaven en contrapunt un fado somiador. Rita Mateu, filla del Blaï i la Camille, reflectia la vivència dels nens durant el confinament i plantejava una pregunta oberta: ¿quin futur espera als nostres infants?

Mascaretes —o “morrions”, que deia Poltrona— obligatòries per entrar al recinte i torns per accedir a les grades, com a l’avió: el protocol va marcar una nit inaugural estranya —un dels adjectius que més suraven en l’ambient— i alhora emotiva. A banda de les autoritats —l’alcaldessa Ada Colau, la consellera de Cultura, Mariàngela Vilallonga, i el tinent d’alcaldia Joan Subirats, entre d’altres—, el públic estava format en gran part per personal dels serveis essencials, —sanitaris, cossos de seguretat— al qual el Grec ret un homenatge.

“No deixen de mostrar-nos reconeixement i suport i és molt agradable”, comentava Ernestina Junyent, sanitària de l’Hospital del Mar de Barcelona. “Que ens convidin al Grec està molt bé, però a l’hora de les reivindicacions també necessitem que la gent ens segueixi”, afegia Rosa Bartrons, de l’Hospital de l’Esperança. Fent cua per accedir al bar —es van disposar unes rengleres com a l’aeroport—, Ruth Amorós i Iván Pérez, administratius a la Vall d’Hebron i en un CAP, trepitjaven per primer cop el Grec i estaven encantats: “Durant el confinament hem treballant 100%, a banda que hem patit l’angoixa de possibles contagis”, deia Pérez. “Després de la quarantena teníem moltes ganes de sortir i anar a veure un espectacle a l’aire lliure: és simbòlic”, explicava Maria Vasconcelos.

A l’hora d’entrar al teatre —amb un terç de l’aforament—, uns ulls projectats a la gran paret de pedra obra de Frederic Amat, que va pintar en directe quadres mòbils, espiaven els espectadors, que havien de seure pacientment. Durant l’espectacle, a més d’un li devia saltar la llagrimeta quan els artistes van lloar la feina coratjosa d’aquest col·lectiu tot evocant un gresol de sentiments —por, indignació, soledat, alegria, tristesa, comicitat— que venia a simbolitzar aquesta pila de guix esmicolat, bocins del cor esberlat del Grec 2020. Poltrona ha tancat la nit amb el bis "No somos nada", taral·lejat tímidament pel públic, mentre Blaï Mateu s'ha acomiadat amb un "recordeu de tornar a... ja sabeu" fent referència a les mesures de seguretat.
Valèria Gaillard, ARA, 1 juliol 2020

El Grec conjura el temor de la Covid-19 amb «A tocar!»

Art, poesia, circ, música, teatre i dansa, però també denúncia i humor. De tot una mica hi va haver aquest dimarts a «A tocar!» l’espectacle inaugural del Festival Grec a càrrec de Baró d’Evel sorgit com a conseqüència d’aquesta Covid-19 que ha obligat a reinventar la tradicional cita estiuenca. Realitzat amb una desena de col·laboradors de diferents edats i disciplines, l’espectacle va interpel·lar el públic i els polítics de manera directa.

Va ser un muntatge molt essencial i orgànic, basat en el contrast, amb moments suggeridors, imatges poètiques, reflexions profundes i denúncies contundents servides de vegades amb el sarcasme i l’humor de l’etern pallasso Jaume Mateu, el famós Tortell Poltrona del «Què bèstia!». Va entusiasmar el públic tant o més que la resta de la seva família biològica de Baró d’Evel: el seu fill Blaï Mateu Trias i la seva parella Camille Decourtye i la filla de tots dos, Rita, per a qui, als seus 6 anys, estar en escena sembla una cosa tan natural com respirar.

També la seva altra família, la desena de col·laboradors, s’hi van compenetrar sense tocar-se, gairebé com manen els protocols a l’escenari en aquesta nova realitat. Aquest tema va ser qüestionat en l’espectacle juntament amb d’altres que van posar en evidència des de la fragilitat de l’ésser humà fins a la seva capacitat d’autodestrucció, davant de la seva incapacitat per fer front a altres amenaces com la contaminació del planeta i el canvi climàtic.

Tots els intèrprets van brillar en un escenari on la natura va cobrar protagonisme des del minut zero, amb uns immensos ulls canviants projectats a la pètria paret de l’amfiteatre de Montjuïc, convertida aleshores en una tela sobre la qual es projectaven formes i símbols negres creats en directe per Frederic Amat, que també va aprofitar el terra de l’escenari per dibuixar. La música de Raül Refree acompanyant al piano la càlida veu de la fadista portuguesa Lina va sonar espectacular en peces com «Medo» i «Destino». Però també va tocar la fibra seguint la Rita —aquesta nena promet— amb la guitarra. Els seus acords i els del guitarrista francès Nicolas Lafourest van servir per enllaçar les interaccions entre els sòlids protagonistes d’aquesta proposta, de vegades tan contundent en el fons com delicada en la forma.

Moltes idees es van apuntar, tant a través del monòleg d’Imma Colomer com de les accions de Blaï i Camille. Tots dos van fer riure, van mostrar la seva part més animal i primària. Tot i que van utilitzar elements ja coneguts d’altres espectacles, també van crear moments únics. Camille, per exemple, a l’interpretar diversos temes propis —entre els quals un rap—. El veterà Tortell Poltona va recordar al final una cosa que ha tornat a posar molt de manifest el coronavirus: que «no som res», i que tots naixem amb data caducitat.    

Moltes preguntes llançades des de l’escenari convidaven a la reflexió. Sabem que el plàstic contamina el planeta, que el canvi climàtic avança i que la contaminació només s’aturarà si canviem la nostra forma de vida. Però, ¿ho farem?, i ¿què quedarà d’aquests desitjos d’un món millor? I els polítics, directament interpel·lats pel lúcid pallasso: «¿Què hem de fer?», els va preguntar. «Ho hem canviat tot per continuar exactament igual. Aquesta nova normalitat mai hauria d’haver sigut normal». María Muñoz i Imma Colomer també van apel·lar amb la dansa i la paraula respectivament a la necessitat d’un canvi real. La primera, acompanyada per una suau melodia de Lina, i Colomer amb un monòleg carregat d’humanitat. «La vida és una abraçada», deia.

El públic no va sentir res que no sabés sobre la Covid-19, de la vida i de la mort, perquè entre la gent hi havia molts professionals de la sanitat. ¿Havien de riure o plorar quan es va recordar l’absurd viscut a Espanya a causa de la falta de material bàsic de protecció als hospitals? Es van sentir algunes rialles i també hi va haver aplaudiments durant un espectacle que va evocar la bogeria viscuda en el confinament, la impossibilitat de tocar la gent gran, la ràbia i la impotència sentida. Però també hi va haver moments de bellesa, de passió i de tendresa. Tant per l’escenografia com pel vestuari, dominat per colors oposats, el blanc i el negre, així com per les idees exposades i sentiments que va remoure, el primer retrobament dels artistes amb el públic després de més de tres llargs mesos d’aturada va ser màgic. Chapeau.

Marta Cervera. El Periódico, 1 juliol 2020

Un pallasso, la seva néta i molta poesia per exorcitzar el virus

El pallasso i la nena es van posar el públic a la butxaca. Una cosa difícil d'evitar quan el primer és el teu pare i el teu sogre i la segona, la teva filla. Camille Decourtye i Blaï Mateu, els directors de la companyia Baró d’Evel, han concedit bona part del protagonisme de l'espectacle «A tocar!», que aquesta nit ha inaugurat el festival Grec en un amfiteatre condicionat per les normes sanitàries contra el coronavirus, a Tortell Poltrona (pare de Mateu) i a la Rita, la filla de sis anys de la parella de directors. Poltrona i la seva néta han protagonitzat alguns dels millors moments de la vetllada i el pallasso, després d'una escena en què ha parlat de la mort com només ho pot fer un clown de debò, dels bons, gelant-nos el somriure i posant-nos els pèls de punta, ha ofert després un bis-comiat final d'antologia cantant i fent corejar al públic “no som res, res de res”.

«A tocar!», que es torna a representar aquest dimecres, ha tingut moltes altres escenes màgiques, a càrrec dels amfitrions Decourtye i Mateu i dels seus magnífics convidats per a l'ocasió: Frederic Amat, un demiürg desdoblat en creador d'una plàstica sensacional i actor amb un toc peterbrookià; Imma Colomer, actriu capaç de conjurar totes les nits d'estiu i alhora, amb el seu camisó blanc, la imatge preternatural d'un personatge de Poe; la ballarina María Muñoz, amb els seus arabescos hipnòtics, sense oblidar els músics, l'escruixidora cantant de fados Lina, Refree i el guitarrista Nicolás Lafourest.

L'espectacle ha agradat en general molt a un públic reduït a 800 persones (de les 2.000 d'aforament), separat insòlitament als seus seients i compost per algunes autoritats, com l'alcaldessa Ada Colau, que destacava per la seva mascareta amb la llegenda LGBT, i la consellera de Cultura, Mariàngela Vilallonga, però sobretot per membres de col·lectius que han estat a l'ull de l'huracà durant la lluita contra la pandèmia i que han estat els convidats especials de la nit inaugural (un dia, per descomptat, per tenir una emergència i preguntar: hi ha algun metge al teatre?). Per a molts dels espectadors que no coneixien el treball de Baró d’Evel la funció ha estat una descoberta, fins i tot una revelació. N'han sortit fascinats.

Per la seva banda, els acostumats a seguir la carrera de la companyia han trobat força coses ja conegudes en «A tocar!», molt déjà vu, des de la primera escena, amb Decourtye i Mateu esfondrant-se literalment a trossos, un efecte que ja es va veure a Falaise, tot i que és veritat que en el nou context de referències a la pandèmia i a la fragilitat humana resulta pertinent i commovedor.

L'espectacle, consagrat a exorcitzar el virus i la por i a enaltir la cultura com a instrument salvífic, una mica com la serp de bronze enarborada per Moisès al desert, peca de benintencionat i obvi. També és una mica desgavellat, destrenat. Cosa lògica si es tenen en compte les condicions en què s'ha creat, amb els artistes separats comunicant-se virtualment. Hi havia massa elements per enganxar i poc temps per donar-los homogeneïtat. Així doncs, «A tocar!» és una mena de collage amb capes i elements que es van afegint sobre el treball nuclear de la parella Decourtye-Mateu.

L'espectacle ha començat, després del lent procés d'entrada del públic, que, en files, amb les mascaretes, componia la imatge d'una pel·lícula de sèrie B sobre l'embarcament de la humanitat a un altre món, amb les imatges d'Amat, omnipresents, projectades sobre el mur de pedra, el penya-segat del fons de l'escenari de l'amfiteatre. El pintor i escenògraf ha estat tota l'estona en escena com un dj de la plàstica, component els seus dibuixos i amb intervencions per pintar a terra de l'escenari amb camins i cercles de guix més o menys caucasians.

Tortell Poltrona ha dit diversos monòlegs en els quals feia broma sobre la pandèmia amb la lleugeresa i alhora la profunditat que només pot proporcionar un pallasso. A destacar la frase “el Covi, què bèsssstia!”. Ha comparat la mort amb un viatge sense retorn per al qual tots tenim bitllet. Glups.

Per la seva banda, els números que han triat del seu repertori Decourtye i Mateu han emfatitzat les nocions de risc, fragilitat, repte i esperança presents en el muntatge. Era temptador veure en les interaccions en què passaven de l'amor a odi l'experiència comuna de les parelles durant el confinament. Cal advertir Mateu que el seu recurs exagerat al titubeig li està donant un aire al Joel Joan. Hi ha hagut intervencions potser massa explícites sobre la pandèmia i s'ha trobat a faltar una mica més de subtilesa poètica, una cosa en la qual acostumen a ser molt bons Baró d’Evel.

Cal assenyalar que precisament aquesta nit, amb la polèmica que s'ha generat sobre l'ús del castellà a TV3, la consellera de Cultura s'ha trobat amb un text molt mestís, en el qual es barrejaven català i castellà. Potser per això presentava un tic a la cama: quin dia. Per la seva banda, Colau ha hagut de veure com Tortell Poltrona la interpel·lava directament des de l'escenari després d'assenyalar els mals del món: “Alcaldessa, què hem de fer?!”.

Cal destacar el monòleg d'Imma Colomer, gran actriu històrica del Lliure i en plena forma, en el qual ha denunciat el miratge que a partir d'ara canviarà tot i ha pronunciat amb absolut aplom la frase “la vida és un tremolor”. Ha estat ella la que ha destacat el poder de la cultura i ha evocat nits inoblidables d'estiu de les quals tots esperem que n'hi torni a haver moltes.

Jacinto Antón, El País, 1 juliol 2020

Els Greatest Hits del Baró d’Evel

El 2018 vam tenir un estiu calent, teatralment parlant. Ara fa dos anys, el Grec s’inaugurava amb l’espectacle d’Oriol Broggi «El poema de Guilgamesh, rei d’Uruk». I aquells mateixos dies, l’actriu Andrea Ros publicava un escrit de denúncia al seu compte de Facebook que va acabar provocant la dimissió de Lluís Pasqual com a director artístic del Teatre Lliure. Recorden? Enguany no ens podem queixar: portem un 2020 força distret. Passada la pandèmia (o no?) tornem a una platea i ho fem al teatre més postmodern de Barcelona: el Teatre Grec. Construït el mateix any que el Palau de l’Agricultura, el Mercat de les Flors o el Poble Espanyol, estimem el Grec pel seu caràcter kitsch i bufó. És el Port Aventura del 1929.

Teníem ganes de Grec? I tant. Vam sortir decebuts? Una mica. És per culpa de l’espectacle inaugural? Sí i no. M’explico. Anar al teatre és un acte social i ritual. Tinc la sensació que ja em començo a repetir, com certs directors nostrats: uns, addictes a la sorra i els dramaturgs libanesos, altres, als cuplets del Paral·lel i els homes despullats. Anar a un festival fa il·lusió: pujar als jardins del Grec, contemplar les vistes de Barcelona, fer la copa, retrobar amics, coneguts i saludats… Servidor va arribar amb mitja hora d’antelació i amb prou feines va tenir temps de fer res de tot això. Els protocols i mesures de seguretat ens han convertit en xaiets obedients. Llavors tenim trens i metros plens de gent (“Eviteu les hores punta”, diuen les pantalles dels vagons, amb sarcasme), i a les terrasses dels bars compartim espai (exterior) amb desconeguts asseguts a dos pams de nosaltres. Suor, saliva i decibels. Mediterràniament. Al teatre, però, no ens toquéssim pas, noietes. No ens toquéssim pas.

A casa som molt fans del Baró d’Evel. De tota la família Mateu Trias, de fet. I dels Pla Solina, també (l’Oriol ha fet l’ajudantia de direcció). El circ del Baró és poesia, plàstica i cinètica, tres en un. «Bèsties», «Là» o «Falaise» contenen escenes que romandran per sempre en la meva memòria. «Falaise» ha sigut reconegut amb el Premi de la Crítica com el Millor Espectacle de Teatre del 2019. Poca broma, que aquests crítics són molt exigents. També tenen el Premi Ciutat de Barcelona 2019 de Circ (ni amb això ens posem d’acord, tu). «A tocar!» és un muntatge especial, això que quedi clar. Nascut de la necessitat, la urgència i la pandèmia. El virus va impedir que l’espectacle inaugural fos el que havia de ser, i en Cesc Casadesús va proposar al Blaï Mateu i la Camille Decourtye que creessin quelcom per obrir el Grec. «A tocar!» neix amb aquestes presses, i cal entendre això per posar les coses al seu lloc. Però a casa som criticaires de mena, ja ens coneixeu.

L’escenari circular del Teatre Grec està il·luminat per un cercle de focus, gràcia i obra dels sempre encertats Cube.bz. El número inicial, extret de «Falaise», és una peça d’una gran potència visual i sonora, quasi un quadre de Magritte en moviment. La parella, ella i ell, agafats de la mà, ens miren i es miren amb cert temor als ulls. Els seus vestits negres, rígids com una pedra, es convertiran en blancs quan descobrim, gràcies al moviment i a les seves abraçades, que estan recoberts de guix. És com el plaer que produeix pelar un ou dur, multiplicat per cent. Les accions més senzilles acostumen a ser les més potents.

L’espectacle funciona en la seva barreja de disciplines: i encara més, tenint músics en escena com Refree, Nicolas Lafourest i la cantant Lina. Posa un fado a un espectacle i faràs feliços a molts barcelonins. Els moments de dansa de María Muñoz són un complement estètic molt bonic, però no passen de ser gaire cosa més que això, un afegitó. La presència de Tortell Poltrona (el pare del Blaï) a l’escenari, és homenatge merescudíssim: qui oblida els orígens perd la identitat. És com si els Baró ens diguessin: “Ep, que venim d’aquí”. Com tot en aquest espectacle, crec que funciona millor quan es parla menys: el Tortell pronuncia la seva arenga cap al públic, interpel·lant els polítics presents el dia de l’estrena, però no cal. Ja ho sabem. Diu moltes més coses el diàleg sense sentit (o pleníssim de sentit) entre el Blaï i la Camille: el gemec, l’esbufec i el crit valen més que mil paraules.

Tampoc no em convenç massa el text escrit per Marina Garcés, la filòsofa oficial de Catalunya. Som un país petit, ja se sap, i sembla que només podem tenir un representant de cada ofici. A casa som MOLT fans de l’Imma Colomer, i veure-la aparèixer a l’escenari del Grec amb un vestit llarg de setí blanc ens va emocionar. La Colomer podria recitar qualsevol cosa i ja ens agradaria, però el text de Garcés passa dels gintònics estivals als temporers de la fruita amb aquella frivolitat. “La cultura és necessària”, oitant. Però quin tipus de cultura? Quina idea de cultura? La col·laboració entre la companyia i el pintor Frederic Amat ha donat fruits molt saborosos: encara recordem la peça que van parir en Blaï, la Camille i en Frederic al voltant de «Zoòtrop», l’exposició que se li va dedicar a La Pedrera. Aquí el paper d’Amat queda reduït al d’un “action painting” molt senzill, un xic maldestre. El sac-pantalla, on es projecten les mans sempre inquietants i expressives de Nico Baixas, funciona de meravella. Això sí.

I al final, l’apoteosi. Tal com toca. Acabar un espectacle a dalt de tot no és tan fàcil com sembla, i «A tocar!» finalitza posant a tots els intèrprets en escena, ballant al ritme de la coreografia de María Muñoz. Música, llum i festa. Aplaudiments generosos a la companyia, el dia de l’estrena. Platea de vuit-cents espectadors que sonen com dos mil. Al final, però, en Blaï ens avisa que sí, que tot molt bonic i tal, però que ara, si us plau, fem cas a les indicacions del personal per desallotjar l’espai amb totes les mesures de seguretat. Acomodadors i vigilants de seguretat ens conviden, molt amablement, a abandonar els jardins del Grec. No som res. Nada. Nothing. Nichts. Rien de rien.

Oriol Puig Taulè, Núvol, 2 juliol 2020

Baró d'evel, la fràgil poesia del pallasso...

Una sensació d'estranyament recorre la platea del Teatre Grec, amb els espectadors ben separats els uns dels altres i una heura de plàstic que cobreix el buit que ha quedat entre les butaques. Per una banda l'alegria per tornar al teatre després de tants mesos. De l'altra, la novetat del forçat hàbit dels accessos controlats i les mascaretes, la qual cosa recorda des del principi que el malson encara continua.

«A tocar!», l'espectacle inaugural del Festival Grec, es presentava com un exorcisme escènic contra l'aïllament i la separació patida. Al final, però, el somriure amb prou feina es va dibuixar i la festa es va tintar d'un garbuix de negre dol, pallassos fent poesia amb un to gairebé existencialista, més reflexió que rialles.

Baró d'Evel, la companyia de Camille Decourtye i Blaï Mateu, era una tria ben justificada després d'haver signat en els darrers temps joies com «Falaise» o «Là». L'encàrrec de la inauguració agafa l'embranzida d'un anhelat reencontre amb familiars i amics, amb col·laboracions de nivell i una estructura circense de números encadenats, alguns d'ells reciclats dels espectacles mencionats. Com la genial escena inicial, amb els intèrprets i directors dempeus a l'escenari i els seus vestits d'escaiola que a poc a poc trenquen el seu encarcarament.

Entre els col·laboradors, Frederic Amat amb una versió 'live painting' que va allargassar el negre dominant contra el blanc de contrapunt; els fados penetrants de la cantant Lina amb els acompanyaments de Refree colpejant els budells del piano; el solo de dansa de Maria Muñoz compassat amb la sobrietat dominant; i l'actriu Imma Colomer, que va posar la llum crítica sobre un inspirat monòleg de Marina Garcés: ¿què hem après de tot plegat, oblidarem el que ha passat a les residències? El subtext més emotiu, els números familiars compartits entre l'avi Tortell Poltrona i la seva néta, Rita Mateu Decourtye, que amb sis anys ja trepitja amb força l'escenari.

Lluny d'allunyar els fantasmes, l'espectacle va mirar de cara la pandèmia, amb una platea plena de personal sanitari convidat i un ambient molt menys festiu que altres anys, sense sarau posterior. Pallassos crítics que ens recorden que els altres problemes del món encara continuen, que interpel·len als polítics, "alcaldessa, ara què fem?". També va ser Tortell qui al final va estirar fins al bis la poètica fragilitat d'un espectacle més punyent que positiu, "no som res", ens recordava de forma insistent.

Manuel Pérez, Time Out Barcelona, 3 juliol 2020

Los payasos marcan el camino

De entrada, un aplauso a la valentía de un Grec, con Cesc Casadesús al frente, que ha sabido reiventarse y plantar cara al virus con una edición que muchos veían improbable. Y aplausos para el digno, muy digno, espectáculo inaugural a cargo de una compañía, Baró d’Evel, que en los últimos años nos ha hecho muy felices a los amantes de las artes escénicas regalándonos joyas como «Là» y «Falaise». A sus fans, que son muchos, no les habrán sorprendido algunos de los momentos de este «A tocar!», retazos ‘déjà vu’ de anteriores montajes —faltaron, eso sí, sus maravillosos animales— que a buen seguro habrán atrapado a los neófitos. Como ese inicio en el que los maestros de ceremonia, Blaï Mateu y Camille Decourtye, saltan al escenario ‘confinados’ en trajes negros de escayola de los que se van liberando haciéndolos añicos hasta poder tocarse y abrazarse. Bajo el negro, aparece el blanco en sus vestimentas. La luz, el reencuentro. El «A tocar!».

La pareja de directores reclutó a su hija Rita, de 6 años, y al abuelo Tortell Poltrona, padre de Blaï. Un gran acierto ese diálogo intergeneracional con la pequeña correteando y jugando junto a su ‘avi’, cantando flamenco y demostrando que hay una nueva artista en la familia. Cobraron esta vez gran protagonismo las fantásticas dotes vocales de Camille, cantando un rap, en posiciones acrobáticas o simulando un inacabable orgasmo en una de sus actuaciones junto a Blaï en las que recreaban las distintas situaciones que ha podido traer la reclusión a las parejas. De las peleas a los besos y más allá.

Con las limitaciones que el covid-19 ha impuesto, con apenas un ensayo antes de la función previa al estreno, la compañía ha conformado un colaje muy bien integrado en el bello espacio y tocado con la varita mágica de su impronta. Un anfiteatro con más naturaleza que nunca —la hiedra artificial entre los asientos del aforo permitido— para un montaje que denuncia nuestro empeño en destruirla. Arropados por una cálida iluminación, la ‘troupe’ y sus excelentes aliados fueron dibujando el poético mosaico con pinceladas humorísticas, emotivas y críticas. Fue una amalgama de música, circo, teatro, artes plásticas y danza llena de contrastes, como es la vida y es esta llamada ‘nueva normalidad’. De las risas al dolor; de la fragilidad del ser humano a su poder destructivo, del blanco al negro.

Sonaron muy apropiados para la ocasión los melancólicos fados de Lina, y lució muy bien ensamblado el trabajo de Frederic Amat, con las imágenes que iba creando ‘in situ’ proyectadas sobre la soberbia pared pétrea del fondo y marcando caminos sobre el suelo (con la cal que caía de una carretilla) para un mundo sin rumbo. La música la puso Raül Refree; Maria Muñoz, la danza y, en plena forma, Colomer recitó un texto de la filósofa Marina Garcés en el que le echó un pulso al miedo. Se negó a que la amenazaran y conjuró el temor al virus con la cultura. Habló también de las nostálgicas noches de verano, los mares llenos de plástico y pateras y el espejismo de que todo va a cambiar.

Ha dejado este tan esperado reencuentro con las artes escénicas muchos detalles para la reflexión. Como ver a esa tercera edad, diezmada por la pandemia, aquí representada en Colomer (72 años), Amat (68) y Poltrona (65), maestros en lo suyo que brindaron grandes momentos de emoción, denuncia y magia. “¿Qué hemos de hacer?”, preguntaba el payaso. Cuidar mejor a los mayores, por ejemplo. Con el humor de su nariz roja, el genial Poltrona invocó a la parca protagonizando uno de los instantes más brillantes. Saltó al anfiteatro ilusionado al grito de “Me ha tocado el viaje” cual si hubiera sido agraciado con un billete al paraíso. Un viaje del que no se regresa, dijo, y para el que todos tenemos boleto. De su boca salieron las cinco palabras que mejor resumen lo que ha pasado y sigue pasando. Ese “¡qué bestia!” que iba soltando durante la función y el antológico final, coreado por el público: “No somos nada”. 

Imma Fernández / El Periódico - Recomana, 4 juliol 2020

No era el que haguéssim volgut

Pocs dies d’assaig; més una suma que no pas una unitat; certa irregularitat en el ritme; fina connexió narrativa; algunes imatges ja conegudes; i potser un parell de limitacions més, resultat del precipitat procés de creació i de les dificultats imposades per la pandèmia. Però la veritat: importa poc o gens ni mica, en aquest cas. Perquè Baró d’Evel ens va recordar perquè anem al teatre i quin és el miracle de les arts (i de la vida).

Acceptar el repte és la primera gosadia que els hem d’agrair. I que el Festival Grec els hi proposés. S’ha d’estar molt segur de la capacitat pròpia o una mica enfollit. I de les dues coses hi ha bastant. De la banda de les sobrades competències de la companyia de Camille Decourtye i Blaï Mateu Trias, les imatges plàstiques amb les quals juguen i que posen en relleu el més preuat de la condició humana: la fragilitat. Amb l’única recepta possible que Imma Colomer recita en paraules de Marina Garcés: la cura dels altres.

Del costat de la follia, l’acompanyament familiar de la filla dels artistes, Rita Mateu Decourtye; de l’avi Tortell Poltrona i un altre dels seus hereus: Roc Mateu Trias. Com per significar l’espai privilegiat on aquella màxima ètica proclamada és possible. I amb la inestimable aportació de Frederic Amat, dibuixant la complexitat del moment; els fados esquinçats de Lina i Raül Refree; la contundent guitarra de Nicolas Lafourest; i el joc escenogràfic de María de la Cámara i Gabriel Paré (Cube.bz). Completa aquesta nòmina excepcional les mans de Nico Baixas, interpretant un poema de J.V. Foix. Què havia de sortir malament amb una gent així?

Capítol a part mereix el solo de María Muñoz (Mal Pelo) perquè si alguna cosa hem après, aquests mesos, és sobre cossos vulnerables. I la dansa d’aquesta artista és sempre un contrast paradoxal entre fortalesa i delicadesa, entre exultació i introspecció. I la seva presència i el seu gest i moviments, una foscor esperançadora.

Així vam passar els pocs més de seixanta minuts de la inauguració que mai no haguéssim volgut per al Festival Grec: amb el record, l’emoció, el coratge i l’advertència. A poc a poc tot tornarà a una certa normalitat anormal. Esperem que en les jornades i mesos que han de venir, la dansa (de la vida), el teatre (de la vida), el circ (de la vida) ens recordin sempre on rau l’autèntica màgia, que no és altre lloc que en els cossos exposats als altres.

Jordi Sora. Escena de la memòria / Recomana, 4 juliol 2020

